นายกสมาคมกุ้งไทยคาดส่งออกกุ้งปีนี้พุ่ง
นายกสมาคมกุ้งไทย คาดปี 53 เป็นโอกาสทองของกุ้งไทย เหตุคู่แข่งประสบปัญหาโรคระบาด
17 ก.พ. 2553

นายกสมาคมกุ้งไทย คาดปี 53 เป็นโอกาสทองของกุ้งไทย เหตุคู่แข่งประสบปัญหาโรคระบาด 
นายสมศักดิ์ ปณีตัธยาศัย นายกสมาคมกุ้งไทย  เปิดเผยว่า ขณะนี้ประเทศผู้ผลิตกุ้งของโลก ได้แก่ อินโดนีเซีย ประสบปัญหาโรคไวรัสกล้ามเนื้อขุ่น- Infectious Myonecrosis (IMN) ระบาดอย่างหนัก เป็นเหตุให้ผลผลิตกุ้งของอินโดนีเซียลดลงถึง 40% ขณะที่ประเทศจีน ก็ประสบภาวะอากาศหนาวจัด ทำให้ไม่สามารถเลี้ยงกุ้งได้ ส่งผลให้ในช่วงเดือนมกราคม-เมษายน 2553 นี้ผลผลิตกุ้งในจีนไม่เพียงพอต่อความต้องการบริโภคถึงกับต้องนำเข้ากุ้งเสียเอง โดยมีคำสั่งซื้อกุ้งจากประเทศไทยเกือบ 1,000 ตันต่อเดือน ส่วนสหรัฐอเมริกาซึ่งเป็นตลาดผู้นำเข้าหลักของกุ้งไทย ก็ยังคงคำสั่งซื้ออย่างต่อเนื่องและเพิ่มปริมาณขึ้น หลังจากวิกฤตเศรษฐกิจในสหรัฐฯคลี่คลาย 
จึงคาดว่า ในปี 2553 นี้ระดับราคากุ้งอาจมีการขยับขึ้น และจะเป็นโอกาสทองของกุ้งไทย จึงควรเร่งเปิดตลาดใหม่ๆ ขณะเดียวกัน ก็ต้องป้องกันไม่ให้โรค IMN เข้าสู่ประเทศไทยด้วยมาตรการที่เข้มงวด เนื่องจากในช่วงที่ผ่านมา ประเทศไทยเองก็ประสบภาวะอากาศแปรปรวน กระทบต่อปริมาณผลผลิตกุ้งบ้างเช่นกัน 
ทั้งนี้ ตัวเลขการส่งออกกุ้งไทย ในปี 2552 อยู่ที่ 390,395  ตัน หรือ เพิ่มขึ้น 8.77% จากช่วงเดียวกันของปีก่อน คิดเป็นมูลค่าส่งออก 93,404 ล้านบาท เพิ่มขึ้น 10.94% เช่นกัน  โดยสามารถแยกเป็นการส่งออกกุ้งไปยังประเทศญี่ปุ่น 70,701 ตัน เพิ่มขึ้นจากช่วงเดียวกันของปี 51 ถึง 11.93%  ขณะที่ตัวเลขการส่งออกกุ้งไทยไปยังสหรัฐอเมริกา ทำได้ถึง 187,635 ตัน สูงกว่าช่วงเดียวกันของปี 51 ประมาณ 3.68%